钦定古今图书集成/理学汇编/文学典/第251卷 > 徐师曾诗体明辩 > 《读从兄南安令崇祯太平曲有感》王鏳
## 钦定古今图书集成/理学汇编/文学典/第251卷 > 徐师曾诗体明辩 > 《读从兄南安令崇祯太平曲有感》王鏳

“洗眼乾坤正，回头日月新。百年垂半日，千载中兴辰。
凤下辉堪揽，《河清》颂好陈。真逢击壤乐，犹欲叩阍申。
忆昨衣冠祸，将舒刀锯嗔。风云资腐质，霜露落饕唇。
兰锜三宫儗，桐封五等频。倾储窃弓玉，空厩赐麒麟。
金虎通严寝，城狐列要津。貔貅符悉绾，鹰隼翅虚振。
对簿陈公老，收赀萧傅贫。忠肝涂赤石，义骨莽黄尘。”
独座生令喜，诸生死效颦。山河青海并，俎豆素王邻。
不愧曹嵩假，宁忧王莽真。遗弓安簴业，凭几密丝纶。
光夏传家吉，从商及弟亲。三灵呵玺绂，九庙集吟呻。
呼吸皇图巩，张弛祖德遵。威弧入手劲，衢酌匠心匀。
艾捷三年效，丛收七日神。天恩正稠叠，霆断不逡巡。
豕肆然灯腹，翚经衣宝身。剥肤消积甲，按月辇亡珍。
一洗宫庭孽，惟馀旃厦寅。山龙蠲泽国，简蠹课严宸。
花静崆峒昼，云遥雒水春。《乙书》延伟论，甲第伫勋臣。
幽魄含彪炳，明姿出暧堙。望云同梦寐，吟泽破酸辛。
饭瓮家家备，酺觞个个醇。黄龙神雀降，丹甑白环臻。
斯世皆醰粹，吾兄尚隐沦。西川豪杰士，南国放流人。
《拔薤》威谁匹，吟花语绝伦。偷金逢怨口，酌水别遗民。
强项违廷简，冥心惬野莼。声非五噫激，文似《九歌》驯。
黼黻皇猷烂，丹青帝德纯。如无青史采，定下紫泥询。
朴𥰡终相倚，浮华蚤见甄。飘零伤物役，衰谢困躬畇。
鉏止公畦棱，行穷墅渎滨。扣舷随汎汎，持翳入蓁蓁。
筒酾时牵鲫，竿殳夜揭㕙。龟巢知足雨，鸟食卜盈囷。
小赋夸乌柿，遐瞻陟白𬞟。时清甪里隐，主圣务光踆。
壤室琴声满，绳枢辙迹湮。因歌“《太平曲》，停酒拭乌巾。”